Britani: Pesë ministra japin dorëheqjen në protestë ndaj paktit për Brexit-in
Vetëm disa orë pasi Kryeministrja May shpalli marrëveshjen me BE-në, mbështetësit e daljes së Britanisë nga blloku reaguan
Pak orë pasi kryeministrja britanike Theresa May deklaroi se kishte siguruar mbështetjen e kabinetit të saj qeveritar për një marrëveshje të vështirë “divorci” me Bashkimin Evropian, ministri i saj për Brexit dhe katër ministra të tjerë dhanë dorëheqjen duke e lënë të paqartë fatin e marrëveshjes dhe të vetë qeverisë. Ministri për Brexit, Dominic Raab, që ndihmoi për hartimin e marrëveshjes, dha dorëheqjen në shenjë proteste ndaj projekt-marrëveshjes, duke thënë se nuk mundej t’i mbështeste “me ndërgjegje të pastër” kushtet e saj. , tha ai. Përkrahësit e vendosur të daljes nga BE-ja argumentojnë se ai e vë Britaninë në një pozitë inferiore ndaj Bashkimit Evropian dhe se vendi nuk do të mund të dilte prej marrëveshjes pa miratimin e Brukselit. Një ministre tjetër tha dorëheqjen para zotit Raab dhe tre ministra të tjerë pasuan, ndërsa mbështetësit e Brexit-it, po bënin përpjekje të hapura për ta rrëzuar zonjën May si udhëheqëse konservatore, duke e dobësuar në mënyrë të konsiderueshme autoritetin e saj. Zonja May kishte thënë në një seancë të nxehtë dhe shpesh me tensione në Dhomën e Komuneve që zgjati pesë orë, se po vepronte në favor të interesit kombëtar dhe se “projekt-traktati do të garantonte që të dalim nga BE-ja në një mënyrë të qetë dhe të rregullt”. Komenti i saj u prit me të qeshura. Jeremy Corbyn, udhëheqësi i Partisë Laburiste në opozitë tha se kjo nuk ishte marrëveshja që i ishte premtuar vendit. tha ai. Tani, e ardhmja e një marrëveshjeje për të cilën u deshën një vit negociata dhe fati i vetë qeverisë konservatore është në dyshim. Po ashtu po shtrohen pyetje për shpalljen e zgjedhjeve të parakohëshme, të cilat mund të fitohen nga Partia Laburiste, apo për mbajtjen e një referendumi të dytë për Brexit-in që mund ta përmbyste votimin e mëparshëm për daljen e Britanisë nga Bashkimi Evropian. Një tjetër mundësi është që me afrimin e afatit për daljen zyrtare nga BE-ja pas 134 ditësh, Britania mund të detyrohet të dalë nga blloku pa një marrëveshje, një rezultat që analistët dhe udhëheqësit e biznesit thonë se do ta fuste në kaos ekonominë e Britanisë.